དེ་ནས་༡༩༨༧ལོར་རྡ་ས་བོད་ཀྱི་དཔེ་མཛོད་ཁང་དུ་ཡོད་པའི་གཡུང་དྲུང་བོན་གྱི་གསུང་རབ༼༡༩༥༥ནས་༡༩༨༥བར་དཔར་བསྐྲུན་གནང་བ༽ཁག་གི་དཀར་ཆག་རྩོམ་བསྒྲིགས་གནང་།༡༩༨༩ལོར་མཁས་དབང་ནམ་མཁའི་ནོར་བུས་གདན་ཞུས་ལྟར་ཨི་ཊ་ལིམེ་རི་སྒར་ཆོས་ཚོགས་སུ་ཕེབས་ནས་དེར་བཞུགས་སློབ་མ་རྣམས་ལ་དཔེ་ཁྲིད་གནང་།སྐབས་དེར་མཐོ་སློབ་ཤར་ཕྱོགས་སློབ་གཉེར་ཁང་ཆེན་མོའི་ནང་བོད་ཀྱི་ཆོས་ལུགས་ཁག་གི་གསུང་རབ་རྣམས་ཀྱི་དཀར་ཆག་རྩོམ་བསྒྲིགས་གནང་བ་མ་ཟད།ཨི་ཊ་ལི་དང་རྒྱལ་ཁབ་གཞན་གྱི་མི་རིགས་ཁག་གི་སློབ་མ་རྣམས་ལ་བོན་གྱི་རྒྱལ་རབས་ལོ་རྒྱུས་དང་རིག་གཞུང་བཅས་ཀྱི་སློབ་ཁྲིད་གནང་།༡༩༩༠ལོར་ཨ་རི་ལ་ཐེངས་དང་པོར་ཕེབས་ནས་ཟླ་བ་གསུམ་གྱི་རིང་ལ་ཚོགས་པ་ཁག་འདྲ་མིན་དང་།མཐོ་སློབ་ཁག་ཁ་ཤས་ནང་བོད་ཀྱི་ཤེས་རིག་དང་།རྒྱལ་རབས་དང་ལོ་རྒྱུས་ལྷག་པར་དུ་གཡུང་དྲུང་བོན་གྱི་སེམས་སྡེའི་སྐོར་བཤད་ཁྲིད་རྒྱ་ཆེར་མཛད།༡༩༩༡ལོར་ཡོངས་གྲགས་རྒྱལ་སྤྱིའི་མཁས་པའི་གཟེངས་རྟགས་གནང་མཁན་གྱི་ཚོགས་པནས་གདན་ཞུས་གནང་བ་ལྟར་ཨ་རིའི་ལ་ཕེབས་ནས་རྩ་བའི་བོད་ཀྱི་རིག་གཞུང་དང་རྒྱལ་རབས་ལོ་རྒྱུས་བཅས་བཤད་ཁྲིད་གནང་རྒྱུའི་ཐུགས་འགན་བཞེས་ཤིང་།དེའི་ལས་ཞོར་དུ་ཨ་རིའི་ཡུལ་ཁག་འགའ་ཞིག་ནས་གདན་ཞུས་གནང་བ་ལྟར་ཕེབས་ནས།སྤྱིར་བོན་གྱི་ཤེས་རིག་ལོ་རྒྱུས་དང་།སྒོས་སུ་གཡུང་དྲུང་བོན་གྱི་རིང་ལུགས་སྔོན་འགྲོ་བསགས་སྦྱོང་སྐོར་དང་དངོས་གཞི་སེམས་ཁྲིད་བཅས་ཀྱི་དཔེ་ཁྲིད་བཅས་ཀྱི་དཔེ་ཁྲིད་གནང་།༡༩༩༢ལོར་ཨ་རིར་ལིག་མི་རྐྱའི་སློབ་གཉེར་ཁང་གསར་འཛུགས་གནང་སྟེ།ཁྲིམས་མཐུན་དེབ་སྐྱེལ་གྱི་ལག་འཁྱེར་ཐོབ།སློབ་གཉེར་ཁང་འདི་བོད་ཀྱི་ཤེས་རིག་དང་རྒྱལ་རབས་ལོ་རྒྱུས།གཡུང་དྲུང་བོན་གྱི་སྔོན་འགྲོ་འབུམ་དགུ།རྫོགས་པ་ཆེན་པོའི་སེམས་ཁྲིད་ཀྱི་ཉམས་ལེན་དང་འབྲེལ་བའི་ཨ་སྙན་རྫོགས་གསུམ་སྐོར་གྱི་གདམས་ངག་ཟབ་མོ་སློབ་གཉེར་གནང་ས་ཞིག་རེད།